钦定古今图书集成/理学汇编/学行典/第191卷 > 陈谦
## 钦定古今图书集成/理学汇编/学行典/第191卷 > 陈谦

按《吴县志》：“陈谦，字子平，少知孝，年三十始受室，色养
不渝，退与诸徒讲道。逾五十，父病革，思食鳜。谦进鳜
而父没，谦终身不食鳜。兄训，字师敬，为吏不苟同。在
两浙盐司，常鬻乘马书画器物属钱，所知什一自
给。所知死，妻操钱子母归训，训谢曰：‘生享其利，死馁
其孤，吾不忍也’。悉以钱与之。及归吴，窭甚，谦力苦周
旋”，惟兄所欲为。谦初师事处士林宽及教授龚璛，皆
勉以业，就场屋，试兵卒，搜简无状，即尽弃举子业，折
节读书，潜心《六艺》。朝绅荐以宜任著作郎，力谢之。京
口孙子翼与谦为忘年交，有女贫不能嫁。子翼病笃，
谦持赀为毕婚事。至正闲，训为江浙行省照磨，告归。
时张士诚兵适至，训谓谦曰：“汝无官守，宜自为计。”谦
曰：“兄在，弟何所之？”俄兵突入其室，摄训拜不屈，遂刃
其胸，谦以身翼蔽之，并遇害，时年六十七。门人范文
炯求尸，得之水中，犹兄弟相倚立。